text: Дэпутатка Анісім распавяла, хто блякуе беларусізацыю заканадаўства
  15 сьнежань 2017, 17:13 абноўлена 15 сьнежань 2017, 22:40
  На шляху дэпутата Палаты прадстаўнікоў, які хоча праявіць заканадаўчую ініцыятыву, паўстае шмат перашкодаў. У тым ліку і ад сваіх калегаў па парлямэнту. Пра гэта Свабодзе кажа дэпутатка, старшыня Таварыства беларускай мовы Алена Анісім.
  «Відаць, калегі збаяліся»
  Дэпутатка намагаецца стварыць у Палаце прадстаўнікоў юрыдычны прэцэдэнт: прыняць закон аб нарматыўна-прававых актах адначасова і на беларускай, і на расейскай мове. Паводле яе, у прыватных размовах ніхто з калегаў не выступаў супраць такой ініцыятывы.
  «Я зь вялікімі спадзяваньнямі адаслала законапраект у парлямэнцкую камісію па заканадаўстве. Аднак старшыня камісіі Натальля Гуйвік паведаміла мне афіцыйным лістом, што ня будзе дасылаць дакумэнты ў Нацыянальны цэнтар заканадаўчых і прававых дасьледаваньняў для атрыманьня юрыдычнага заключэньня. Яна спасылаецца на адсутнасьць мэханізму прыняцьця закону адразу на дзьвюх мовах. Відаць, калегі збаяліся ўзяць на сябе адказнасьць. А абмінуць камісію я не магу паводле рэглямэнту парлямэнцкай працы», — кажа старшыня Таварыства беларускай мовы.
  Яна канстатуе, што «праца застопарылася», але дадае, што не зьбіраецца «ствараць рэвалюцыю ў заканадаўстве».
  «20 з гакам гадоў нашы чыноўнікі па лініі АБСЭ езьдзілі па Эўропе, вывучаючы, як там вырашаюць падобныя пытаньні. Я сама выяжджала ў Фінляндыю як прадстаўніца ТБМ, дзе разам з дэпутатамі вывучала досьвед прыняцьця законаў на некалькіх дзяржаўных мовах адначасова. А ў нас дагэтуль нічога ня зроблена», — кажа дэпутатка.
  Праблема ў адказнасьці, а не ў фінансах
  Яна перакананая, што галоўная праблема — у асабістай адказнасьці.
  «У нас баяцца самой ініцыятывы, баяцца ўзяць на сябе адказнасьць. Паглядзіце, як піша спадарыня Гуйвік: "Пры прыняцьці Палатай прадстаўнікоў усіх законапраектаў на дзьвюх дзяржаўных мовах пры адсутнасьці рэгулюючага мэханізму могуць узьнікнуць арганізацыйныя складанасьці". Альбо яна піша пра магчымасьць выбару мовы пры прыняцьці законаў. Але ў Беларусі ёсьць дзьве дзяржаўныя мовы. Гэта — канстытуцыйная норма. І яна павінна быць праведзеная ў заканадаўстве», — кажа спадарыня Анісім.
  Яна лічыць, што новая ініцыятыва не запатрабуе і істотных дзяржаўных сродкаў, чаго баяцца некаторыя чыноўнікі.
  Дзе выйсьце і чаму гэта так важна?
  Алена Анісім плянуе арганізаваць грамадзкія слуханьні.
  «З прадстаўнікамі Міністэрства юстыцыі, Нацыянальнага цэнтру заканадаўчых і прававых дасьледаваньняў, усімі зацікаўленымі асобамі. Іншага выйсьця я пакуль ня бачу», — кажа яна, дадаючы, што правесьці іх рэальна ў першай палове студзеня 2018 году.
  ​Як паведамляецца на афіцыйным сайце Палаты прадстаўнікоў, дэпутатка Натальля Гуйвіч нарадзілася ў Расеі, у горадзе Кіраве. Скончыла Ўсесаюзны юрыдычны завочны інстытут, працавала старшым юрысконсультам у Полацкім вытворчым лесанарыхтоўчай аб'яднаньні; юрысконсультам вайсковай часьці; судзьдзёй суду Полацкага раёна і гораду Полацка; старшынёй Полацкага гарадзкога савету дэпутатаў. Гэта ўжо яе другая кадэнцыя ў Палаце прадстаўнікоў.
  Вось як Натальля Гуйвіч раней адказала на зварот у верасьні 2014 году грамадзкага актывіста Ігара Случака аб зварот аб неабходнасьці разьвіцьця беларускай мовы і культуры?
  «На мой погляд, Ваша прапанова на сёньняшні дзень не зьяўляецца для краіны найбольш важнай і патрабуючай першачарговага вырашэньня ў Палаце прадстаўнікоў, таму я лічу немэтазгодным у дадзены час выступаць з прапанаванай Вамі заканадаўчай ініцыятывай».